Source: https://beta.e-justice.europa.eu/19/MT/national_specialised_courts?AUSTRIA&member=1
Timestamp: 2019-08-24 16:53:20+00:00
Document Index: 1834017

Matched Legal Cases: ['Qorti ', 'qorti ', 'Qorti ', 'Qorti ', 'Qorti ', 'qorti ', 'Qorti ', 'Qorti ', 'Qorti ', 'Qorti ', 'qorti ', 'qorti ', 'Qorti ', 'Qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ']

Din it-taqsima tagħtik informazzjoni dwar l-organizzazzjoni ta’ qrati ċivili u kriminali fl-Awstrija.
Qrati amministrattivi
Qrati speċjalizzati oħrajn
Fil-prinċipju, il-qrati kollha jittrattaw kull tip ta’ kawża.
Iżda fl-ikbar bliet Awstrijaċi, ċerti qrati huma speċjalizzati:
fi Vjenna hemm ħames qrati bħal dawn, li jittrattaw kawżi ċivili, kawżi kriminali, kawżi kummerċjali (żewġ qrati) u kawżi dwar l-impjiegi u l-assistenza soċjali;
fi Graz hemm tnejn, waħda tittratta kawżi kriminali u l-oħra l-bqija tal-kawżi.
Il-kawżi dwar l-impjiegi jinkludu prinċipalment kwistjonijiet ċivili dwar relazzjonijiet fl-impjiegi kif definit fit-Taqsima 50 tal-Att dwar il-Qrati tal-Impjiegi u l-Assistenza Soċjali (Arbeits- und Sozialgerichtsgesetz — ASGG); huma jitmexxew permezz tar-regoli ta' proċedura tagħhom, simili għal dawk tal-kawżi ċivili iżda b'ċerti regoli addizzjonali magħhom.
Il-kawżi dwar l-impjiegi jiġu ppreżentati fl-ewwel istanza fil-qrati reġjonali (Landesgerichte), li s-sentenzi tagħhom jistgħu jiġu appellati fit-tieni istanza quddiem il-qrati reġjonali superjuri (Oberlandsgerichte) u finalment fit-tielet istanza quddiem il-Qorti Suprema (Oberster Gerichtshof). Id-Deċiżjonijiet jittieħdu minn Bord (Senat) tal-qorti adattata magħmul minn imħallef professjonali wieħed jew iktar (Berufsrichter) u żewġ assessuri (Laienrichter), wieħed jirrappreżenta lill-organizzazzjonijiet tal-impjegaturi u l-ieħor lill-organizzazzjonijiet tal-impjegati.
Il-proċedura ta' appell f'kawżi dwar l-impjiegi hija simili għall-proċedura f'kawżi ċivili, iżda b'inqas restrizzjonijiet fuq l-appelli. Pereżempju, appell fuq punt tal-liġi (Revision) jista' jitressaq quddiem il-Qorti Suprema mingħajr ma jiġi kkunsidrat il-valur tal-kwistjoni sakemm il-kwistjoni dwar il-punt ta' liġi tkun ta' importanza sostanzjali.
Kawżi dwar il-kummerċ jinkludu prinċipalment kawżi ċivili li negozjant jagħmel parti minnhom kif definit fit-Taqsima 51 tal-Kodiċi tal-Ġuriżdizzjoni (Jurisdiktionsnorm); bi ftit eċċezzjonijiet, dawn jiġu trattati permezz ta' proċedura ċivili ordinarja. Meta tinstema' l-kawża minn Bord ta' waħda mill-qrati tal-ewwel jew it-tieni istanza, iżda mhux fil-Qorti Suprema, assessur mhux espert li jirrappreżenta n-negozjanti ikun preżenti mal-imħallfin professjonali.
Fi proċeduri mhux kontenzjużi (Verfahren außer Streitsachen) il-qrati għandhom jikkunsidraw kwistjonijiet ta' liġi privata li jiġu assenjati lilhom minħabba l-karatteristika speċjali tagħhom (ċerti soluzzjonijiet, kwistjonijiet ta' kustodja legali, u kawżi oħra li fihom normalment ma jkunx hemm żewġ partijiet b'interessi opposti).
Bħala regola ġenerali kawżi bħal dawn għandhom l-ewwel nett jitressqu fil-qrati distrettwali (Bezirksgerichte), u s-sentenzi tagħhom jistgħu jiġu appellati fil-qrati reġjonali u finalment fil-Qorti Suprema. Fl-ewwel istanza l-kawżi jiġu trattati minn imħallef wieħed preżenti, jew minn maġistrati msejjħa Rechtspfleger, li jkunu uffiċjali bi kwalifiki speċifiċi; fit-tieni u t-telet istanza dawn jiġu kkunsidrati permezz ta' tliet jew ħames imħallfin professjonali.
Il-proċedura tal-appelli fi proċedimenti mhux kontenzjużi hija simili wkoll għal dawk fil-kawżi ċivili. Madankollu minħabba n-natura speċjali tal-proċedimenti, hemm inqas restrizzjonijiet fuq l-appelli. Huwa wkoll possibbli li fl-appell titressaq kwistjoni ġdida, li tmur lil hinn mill-argumenti u s-sottomissjonijiet imressqa mill-applikant fl-ewwel istanza.
Minħabba l-għadd ta' kawżi differenti li jiġu trattati permezz ta' proċedimenti mhux kontenzjużi wieħed isib bosta regoli speċjali li jmexxu oqsma partikolari.
Mill-1 ta’ Jannar 2014 'l hawn, id-deċiżjonijiet tal-korpi amministrattivi ma baqgħux soġġetti għal appell fl-istruttura amministrattiva. Dawn jistgħu jiġu kkontestati billi jsir appell (Beschwerde) quddiem il-qorti amministrattiva federali jew reġjonali. Il-Qorti Amministrattiva tiddeċiedi l-kawża hija stess, minflok tirreferiha lura lill-awtorità li ħadet id-deċiżjoni kkontestata. Sentenzi tal-qrati amministrattivi taħt ċerti ċirkostanzi jistgħu jiġu appellati fuq punt ta’ liġi quddiem il-Qorti Amministrattiva Suprema (Verwaltungsgerichtshof).
Pożizzjoni speċjali
Il-Qorti Kostituzzjonali u l-Qorti Amministrattiva Suprema, għandhom pożizzjoni speċjali fis-sistema ġudizzjarja tal-Awstrija: magħrufa bħala "qrati ta' liġi pubblika" (Gerichtshöfe des öffentlichen Rechts) Dawn huma qrati indipendenti, iżda dawn — flimkien mal-qrati amministrattivi li ġew introdotti fl-1 ta' Jannar 2014 — ma jaqgħux taħt ir-responsabbilità tal-Ministeru tal-Ġustizzja. Dawn huma indipendenti fl-organizzazzjoni tagħhom. It-tnejn li huma jinsabu fi Vjenna u għandhom ġurisdizzjoni fuq il-pajjiż kollu.
Il-ġurisdizzjoni tagħhom hija differenti minn dik tal-qrati ordinarji. Huma ma jiddeċidux dwar kwistjonijiet ċivili u u kriminali (lanqas bħala qrati tal-appell) iżda għandhom funzjonijiet speċjali fil-qasam tal-liġi pubblika. Mill-1 ta’ Jannar 2015, madankollu, huwa possibbli taħt ċerti kundizzjonijiet għall-partijiet f’kawża deċiża minn qorti ordinarja sabiex jippreżentaw rikors f’qorti amministrattiva għall-annullament ta’ statut jew regolament.
Il-Qorti Kostituzzjonali
Il-kompitu primarju tal-Qorti Kostituzzjonali (Verfassungsgerichtshof)huwa li tikkontrolla l-konformità mal-kostituzzjoni u mad-drittijiet fundamentali. Hija tintalab speċifikatament biex teżamina l-kostituzzjonalità ta’:
liġijiet federali u provinċjali,
regolamenti (Verordnungen) maħruġa minn entitajiet amministrattivi
deċiżjonijiet finali (Bescheide) meħudin minn entitajiet amministrattivi.
Jekk ikun meħtieġ il-qorti tista' twaqqa' dawn il-miżuri.
B’kuntrast għall-imħallfin tal-qrati l-oħra, l-imħallfin tal-Qorti Kostituzzjonali mhumiex imħallfin professjonali (Berufsrichter) iżda pjuttost imħallfin honoris causa (Honoratiorenrichter). Dawn huma personalitajiet distinti li diġà temmew karriera legali ta’ suċċess f’funzjoni oħra. Il-parti l-kbira minnhom jeżerċitaw il-kariga tagħhom fuq bażi part-time u jistgħu jkomplu jipprattikaw il-professjoni preċedenti tagħhom (eż. bħala mħallfin jew bħala professuri fl-universitajiet, għalkemm mhux bħala impjegati tal-gvern li jridu jitneħħewlhom il-kompiti uffiċjali tagħhom). Il-Qorti Kostituzzjonali tiltaqa’ biss għal sessjonijiet li ġeneralment isiru erba’ darbiet fis-sena.
Il-Qorti Amministrattiva Suprema(Verwaltungsgerichtshof) tintalab biex tistħarreġ il-legalità tal-atti kollha tal-amministrazzjoni pubblika kollha, bl-eċċezzjoni tar-regolamenti(Verordnungen), li jistgħu jiġu eżaminati u rrevokati biss mill-Qorti Kostituzzjonali. Il-Qorti Amministrattiva Suprema primarjament tippresedi fuq appelli fuq punti ta’ liġi kontra sentenzi tal-qrati amministrattivi.
Il-paġna web tal-Ministeru tal-Ġustizzja Awstrijak tipprovdi informazzjoni ġenerali dwar is-sistema ġudizzjarja Awstrijaka.
L-aċċess għall-bażi tad-dejta legali huwa mingħajr ħlas?
Ġuriżdizzjoni tal-qrati – l-Awstrija
L-aħħar aġġornament: 25/04/2017